CELEX: E2017P0001
Language: fi
Date: 2017-01-11 00:00:00
Title: Konkurrenten.no AS:n 11 päivänä tammikuuta 2017 EFTAn valvontaviranomaista vastaan nostama kanne (Asia E-1/17)

9.3.2017   
            
            
               FI
            
            
               Euroopan unionin virallinen lehti
            
            
               C 73/23
            
         Konkurrenten.no AS:n 11 päivänä tammikuuta 2017 EFTAn valvontaviranomaista vastaan nostama kanne
   (Asia E-1/17)
   (2017/C 73/13)
   Konkurrenten.no AS edustajanaan asianajaja Jon Midthjell, Advokatfirmaet Midthjell AS, Grev Wedels plass 5, N-0151 Oslo, Norja, nosti 11 päivänä tammikuuta 2017 EFTAn tuomioistuimessa kanteen EFTAn valvontaviranomaista vastaan.
   Kantaja pyytää EFTAn tuomioistuinta
   
               1.
            
            
               kumoamaan EFTAn valvontaviranomaisen 7 päivänä toukokuuta 2015 antaman päätöksen N:o 179/15/KOL sekä
            
         
               2.
            
            
               määräämään vastaajan ja mahdolliset väliintulijat maksamaan oikeudenkäyntikulut.
            
         Oikeusperusta ja taustatiedot sekä kanteen tueksi esitetyt oikeusseikkoja koskevat väitteet:
   
               —
            
            
               Kantaja, Konkurrenten.no AS, on yksityinen linja-autoyhtiö, joka liikennöi pikavuoroja Keski- ja Etelä-Norjan välillä.
            
         
               —
            
            
               Konkurrenten teki 23 päivänä maaliskuuta 2011 yhdistetyn valtiontukea ja julkista hankintaa koskevan kantelun Norjaa vastaan. EFTAn valvontaviranomainen käynnisti kantelun pohjalta kaksi erillistä tutkimusta, joista toinen koski julkista hankintaa (valvontaviranomaisen asiat N:o 69548 ja 69656) ja toinen valtiontukea (asiat N:o 69694 ja 73321).
            
         
               —
            
            
               Kantelun julkista hankintaa koskevan osan perusteella EFTAn valvontaviranomainen antoi Norjalle perustellun lausunnon 27 päivänä kesäkuuta 2012.
            
         
               —
            
            
               Kantelun valtiontukea koskevan osan pohjalta annettiin puolestaan 7 päivänä toukokuuta 2015 riidanalainen päätös N:o 179/15/KOL.
            
         
               —
            
            
               Norjan viranomaiset ilmoittivat 7 päivänä heinäkuuta 2015 riidanalaisen päätöksen 5 artiklan mukaisesti kirjeitse EFTAn valvontaviranomaiselle, että kantajan kilpailijalle Nettbussille myönnetyn sääntöjenvastaisen tuen kokonaismäärä oli 99 453 890 Norjan kruunua.
            
         
               —
            
            
               Riidanalaisen päätöksen 4 artiklan mukainen määräaika, jonka kuluessa Norjan olisi pitänyt periä sääntöjenvastainen tuki takaisin, umpeutui 7 päivänä syyskuuta 2015, eikä takaisinperintää ollut suoritettu.
            
         
               —
            
            
               Nettbuss kieltäytyi maksamasta takaisinperittävää määrää, ja kiistan johdosta Norjan viranomaiset pyysivät EFTAn valvontaviranomaiselta selvennystä riidanalaiseen päätökseen 6 päivänä lokakuuta 2015 päivätyllä kirjeellä. EFTAn valvontaviranomainen ilmoitti 26 päivänä lokakuuta 2015 antamassaan vastauksessa, että se ei yhtynyt Norjan viranomaisten tulkintaan, vaan kannatti Nettbussin näkemystä.
            
         
               —
            
            
               Norjan viranomaiset totesivat EFTAn valvontaviranomaiselle lähettämässään, 12 päivänä marraskuuta 2015 päivätyssä kirjeessä, että valvontaviranomaisen riidanalaisesta päätöksestä esittämän tulkinnan takia takaisinperintävaatimusta olisi pienennettävä huomattavasti.
            
         
               —
            
            
               Itä-Agderin lääni ja Nettbuss pääsivät 8 päivänä syyskuuta 2016 sovintoratkaisuun, jonka mukaan Nettbuss suostui maksamaan takaisin 5 000 000 Norjan kruunua.
            
         
               —
            
            
               Kantaja vastustaa EFTAn valvontaviranomaisen tulkintaa ja esittää, että riidanalaisen päätöksen takia Nettbussin Itä-Agderin lääniltä kymmenen vuoden aikana (2004–2014) saama valtiontuki jää käytännössä lähes kokonaan perimättä.